Diari Oficial de la Generalitat Valenciana


Sumari del DOGV 5788, del 19-06-2008 (2008/7498)

LLEI 7/2008, de 13 de juny de 2008, de la Generalitat, de Reconeixement de la Universitat Internacional Valenciana.
-------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2008/06/13/7**

### Versions

 01/01/2024 - Actualitat  27/07/2022 - 31/12/2023  Text inicial: 20/06/2008 - 26/07/2022 

### Dades del document

Número de DOGV
:   5788

Data del DOGV
:   19-06-2008

Secció del DOGV
:   I. DISPOSICIONS GENERALS

Número del document
:   2008/7498


Data del document
:   13-06-2008

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Universitat Internacional Valenciana
    * Fundació de la Comunitat Valenciana Universitat Internacional de València
    * universitat
    * ensenyament privat
    * ensenyament a distància
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 01.01.2024 -**

 

**Llei 7/2008, de 13 de juny, de la Generalitat, de reconeixement de la Universitat Internacional Valenciana.******[1]****

 

[**(DOGV núm. 5788 de 19.06.2008)**](https://dogv.gva.es/datos/2008/06/19/pdf/2008_7498.pdf)

 

 

Sia notori i manifest a tots els ciutadans que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la llei següent:

 

 

PREÀMBUL

 

La Generalitat va constituir, en virtut de l'Acord d'1 de juliol de 2005, del Consell, la Fundació de la Comunitat Valenciana Universitat Internacional de València. Per a complir els seus fins fundacionals, el Patronat de la Fundació, en data 24 de juliol de 2006, va acordar crear la Universitat Internacional Valenciana, i sol·licitar el seu reconeixement com a universitat privada a la Comunitat Valenciana per a impartir les ensenyances conduents a l'obtenció de títols de caràcter oficial i validesa en tot el territori nacional en la modalitat predominantment no presencial.

Per a assegurar la viabilitat del projecte iniciat per la fundació, vist l'evident interés públic, ja que possibilitarà l'accés a l'ensenyança universitària a totes les persones capacitades per a això sense més limitacions que les derivades d'una planificació eficaç i eficient del Sistema Universitari Valencià, és voluntat de la Generalitat impulsar l'ensenyança universitària no presencial en la Comunitat Valenciana, per a la qual cosa es considera necessari contribuir al finançament, amb recursos públics, de l'activitat de la Universitat Internacional Valenciana. Estos recursos públics s'aportaran no sols d'acord amb els requisits que exigeix la legalitat vigent, sinó també lligats al compliment d'objectius fixats a través de contractes programa subscrits amb la Generalitat; d'esta manera es garanteix que el finançament de l'activitat de la universitat no sols estarà sotmesa al control exigit per la normativa, sinó que estarà condicionada al fet que la universitat complisca fins d'interés general per a la Comunitat Valenciana.

El reconeixement de la Universitat Internacional Valenciana s'ha tramitat d'acord amb el que s'establix en els articles 4, 5 i 6 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril i en el Reial Decret 557/1991, de 12 d'abril, sobre creació i reconeixement d'universitats i centres universitaris. Vistos els compromisos del promotor aportats en la memòria adjunta a la sol·licitud de reconeixement, la universitat compleix les exigències contingudes en els articles 6, 7 i 13 del Reial Decret 557/1991, de 12 d'abril, sobre creació i reconeixement d'universitats i centres universitaris, adaptats a la modalitat no presencial de les ensenyances a impartir.

El Consell Valencià d'Universitats, en la sessió de 24 de juliol de 2006, va conéixer la proposta de reconeixement de la Universitat Internacional Valenciana, en compliment del que s'establia en l'article 3 de la llei 5/2002, de 19 de juny, de la Generalitat, de creació del Consell Valencià d'Universitats.

El Consejo de Coordinación Universitaria, en sessió de 16 d'abril de 2007, va emetre l'informe preceptiu exigit per l'article 4.5 de la Llei Orgànica 6/2001, de 21 de desembre, d'Universitats.

La present llei s'aprova en exercici de les competències que a la Generalitat corresponen, en virtut del que disposa l'article 53.1 de l'Estatut d'Autonomia, que determina que és competència exclusiva de la Generalitat la regulació i administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució Espanyola i les lleis orgàniques que, d'acord amb l'apartat 1 de l'article 81 d'aquella, ho desenrotllen, de les facultats que atribueix a l'Estat el número 30 de l'apartat 1 de l'article 149 de la Constitució Espanyola, i de l'alta inspecció necessària per al seu compliment i garantia.

 

**Article 1.Reconeixement de la Universitat Internacional Valenciana**

1. Es reconeix la Universitat Internacional Valenciana, com a universitat privada en la Comunitat Valenciana, per a impartir les ensenyances conduents a l'obtenció de títols de caràcter oficial i validesa en tot el territori nacional en la modalitat predominantment no presencial, configurant-se com a plataforma tecnològica i com a consorci virtual entre universitats.

2. La Universitat Internacional Valenciana – Valencian International University, SL, és la titular de la Universitat Internacional Valenciana que, per esta llei, adquireix personalitat jurídica pròpia. ****[2]****

3. La Universitat Internacional Valenciana es regirà per la Llei Orgànica 6/2001, de 21 de desembre, d'universitats, modificada per la Llei Orgànica 4/2007, de 12 d'abril i en el Reial decret 557/1991, per la present llei i la resta de normes que les desenrotllen, i per les seues normes d'organització i funcionament, que reconeixeran explícitament que la seua activitat es fonamenta en el principi de llibertat acadèmica.

4. Sense perjudici de la seua denominació oficial, la Universitat Internacional Valenciana podrà utilitzar també les denominacions Valencian International University (i el seu acrònim VIU) i Universidad Internacional de Valencia. ****[3]****

 

**Article 2. Ensenyances i organització**

1. La Universitat Internacional Valenciana organitzarà i impartirà ensenyances de grau i de postgrau (màster i doctorat), en modalitat predominantment no presencial, i desenrotllarà altres ensenyances no oficials, i també activitats de caràcter formatiu, científic i cultural.

Igualment, la Universitat Internacional Valenciana podrà incorporar programes conjunts d'investigació i programes i cursos de doctorat, per mitjà d'acords amb altres universitats.

2. La Universitat Internacional Valenciana, per al desenvolupament dels seus fins, es dota de l’estructura docent, d’investigació i de gestió necessària i adequada a l’ensenyament predominantment no presencial, d’acord amb el que establisquen les seues normes d’organització i funcionament. Esta estructura tindrà una seu central a la ciutat de València i es podran crear, reconéixer o adscriure altres centres o estructures propis que asseguren l’atenció de l’estudiantat d’estos ensenyaments, així com d’unes altres activitats que puga desenvolupar en el conjunt del territori de la Comunitat Valenciana o fora d’este. ****[4]****

3. La Universitat Internacional Valenciana mantindrà en funcionament cada ensenyança almenys durant un període de dos cursos acadèmics addicionals a la duració prevista de la titulació, per als alumnes que, havent-la iniciat en esta, no hagen esgotat les convocatòries.

 

**Article 3. Implantació i impartició d'ensenyances**

1. La conselleria competent en matèria d'universitats autoritzarà la implantació de les ensenyances que s'indiquen en l'article 2, una vegada comprovat el compliment dels compromisos adquirits pel promotor i que s'hagen complit la resta de tràmits previs establits en la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, i en les seues normes de desplegament.

2. Per a la implantació de noves ensenyances conduents a títols oficials, la Universitat Internacional Valenciana ha d'ajustar-se a la programació universitària de la Comunitat Valenciana.

 

**Article 4. Avaluació i control de la Universitat Internacional Valenciana**

1. La Universitat Internacional Valenciana sotmetrà les seues ensenyances a l'avaluació de l'Agència Nacional d'Avaluació i de la Qualitat i Acreditació, d'acord amb el que estableix la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, així com a l'Agència Valenciana d'Avaluació i Prospectiva en allò que siga competència d'esta.

2. La Universitat Internacional Valenciana presentarà anualment una memòria de les activitats docents i investigadores realitzades, a la conselleria competent en matèria d'universitats, la qual comprovarà el compliment, per part de la Universitat Internacional Valenciana, de les normes que se li apliquen.

3. El reconeixement com a universitat el podran revocar Les Corts quan, després de la incoació del procediment administratiu legalment establit, s'acredite l'incompliment, per part de la universitat, dels requisits exigits per l'ordenament jurídic o dels compromisos adquirits al sol·licitar el reconeixement.

 

**Article 5. Normes d'organització i funcionament de la Universitat Internacional Valenciana**

La Universitat Internacional Valenciana sotmetrà al control de legalitat del Consell les seues normes d'organització i funcionament en els termes establits en l'article 6 de la Llei Orgànica 6/2001, de 21 de desembre, d'Universitats, modificat per la Llei Orgànica 4/2007, de 12 d'abril.

 

**Article 6. Finançament de la Universitat Internacional Valenciana******[5]****

La Universitat Internacional Valenciana es finança amb:

a) L’import de les matrícules i els rendiments de les activitats de la Universitat.

b) Les aportacions de persones físiques o jurídiques.

c) Les rendes, els fruits, els interessos i els productes del seu patrimoni.

d) Les subvencions, les donacions, les herències, els llegats i els premis provinents de persones físiques o jurídiques, tant públiques com privades.

e) Les contraprestacions derivades dels convenis.

f) Qualsevol altre recurs autoritzat per la llei.

 

 

DISPOSICIÓ ADDICIONAL

 

**Única. Inici d'activitats com a universitat**

La Universitat Internacional Valenciana iniciarà les seues activitats com a universitat a partir de l'entrada en vigor de la present llei, sense perjuí del que s'establix en l'article 3.

 

 

DISPOSICIONS FINALS

 

**Primera. Autorització per al desplegament reglamentari**

S'autoritza el Consell perquè, en l'àmbit de les seues atribucions, dicte les disposicions que corresponga per al desenrotllament de la present llei.

 

**Segona. Entrada en vigor de la llei**

La present llei entrarà en vigor l'endemà de la seua publicació en el *Diari Oficial de la Comunitat Valenciana*.

 

Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.

 

 

València, 13 de juny de 2008

 

El president de la Generalitat,  
 FRANCISCO CAMPS ORTIZ 

 

 

 

---

****[1]****El títol es modifica per l’article 97 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/), de mesures fiscals, de gestió administrativa i financera, i d'organització de la Generalitat (DOGV núm. 9756 de 30.12.2023).

****[2]****L’apartat 2 de l’article 1 es modifica per l’article 98 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[3]****L’apartat 4 de l’article 1 es modifica per l’article 98 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[4]****L’apartat 2 de l’article 2 es modifica per l’article 98 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).

****[5]****L’article 6 es modifica per l’article 98 de la [**Llei 7/2023, de 26 de desembre**](https://dogv.gva.es/va/eli/es-vc/l/2023/12/26/7/).


Còpia Permalink ELI